b'\n_START_ARTICLE_\nHerbert Runge\n_START_SECTION_\nUra\n_START_PARAGRAPH_\nHerbert Rungen nyrkkeilyura sai alkunsa kotiseudulla Elberfeldess\xc3\xa4 (kuuluu kaupunkiliitosten j\xc3\xa4lkeen nykyiseen Wuppertalin kaupunkiin). Vuosina 1935\xe2\x80\x931943 h\xc3\xa4n saavutti kahdeksan raskaan sarjan Saksan mestaruutta._NEWLINE_Amat\xc3\xb6\xc3\xb6riurallaan h\xc3\xa4n sai kolme Euroopan mestaruusmitalia eli hopeaa vuosina 1934 ja 1937 sek\xc3\xa4 pronssia 1939. Vuoden 1934 EM-kisoissa finaalivastustajana oli Suomen Gunnar B\xc3\xa4rlund, jolle Runge h\xc3\xa4visi pistein. Vuoden 1937 EM-kisojen finaalissa vastustaja oli Ruotsin Olle Tandberg, jolle tuli my\xc3\xb6s pistetappio. Vuoden 1939 EM-kisoissa Runge kohtasi j\xc3\xa4lleen Tandbergin, mutta nyt v\xc3\xa4lier\xc3\xa4ss\xc3\xa4 ja h\xc3\xa4visi j\xc3\xa4lleen. Suurin menestys Rungelle tuli Berliinin vuoden 1936 olympialaisissa, joissa h\xc3\xa4n voitti raskaan sarjan kultamitalin. Finaalissa h\xc3\xa4n voitti pistein Argentiinan Guillermo Lovellin._NEWLINE_Sodan j\xc3\xa4lkeen Runge jatkoi ammattilaisena 1946\xe2\x80\x931949. Ammattilasiurasta ei kuitenkaan tullut en\xc3\xa4\xc3\xa4 menestyksek\xc3\xa4st\xc3\xa4. Otteluita kertyi kaikkiaan 25, joissa tuli vain viisi voittoa, ratkaisemattomia kuusi ja tappioita kaikkiaan 14._NEWLINE_Uransa j\xc3\xa4lkeen Runge ty\xc3\xb6skenteli lihamestarina kotiseudullaan Wuppertalissa. Runge n\xc3\xa4htiin julkisuudessa M\xc3\xbcnchenin vuoden 1972 olympialaisten nyrkkeilytapahtumissa yleis\xc3\xb6n joukossa.\n_START_SECTION_\nMuisto\n_START_PARAGRAPH_\nRungen olympiavoiton yhteydess\xc3\xa4 saama tammi istutettiin Wuppertalin urheilustadionin Stadion am Zoon alueelle.'